P6_TA(2005)0090

Farlige stoffer

Europa-Parlamentets beslutning om udkast til Kommissionens afgørelse om ændring af bilaget til Europa-Parlamentets og Rådets direktiv 2002/95/EF om begrænsning af anvendelsen af visse farlige stoffer i elektrisk og elektronisk udstyr med henblik på tilpasning heraf til den tekniske udvikling (CMT-2005-151 og CMT-2005-642)

Europa-Parlamentet,

- der henviser til Europa-Parlamentets og Rådets direktiv 2002/95/EF [1] af 27. januar 2003 om begrænsning af anvendelsen af visse farlige stoffer i elektrisk og elektronisk udstyr,

- der henviser til udkast til Kommissionens afgørelse om ændring af bilaget til Europa-Parlamentets og Rådets direktiv 2002/95/EF af 27. januar 2003 med henblik på tilpasning heraf til den tekniske udvikling (CMT-2005-151 og CMT-2005-642),

- der henviser til udtalelse af 16. marts 2005 fra det udvalg, der er nedsat ved artikel 7 i direktiv 2002/95/EF,

- der henviser til artikel 8 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [2], og aftale mellem Europa-Parlamentet og Kommissionen om gennemførelsesbestemmelser til Rådets afgørelse 1999/468/EF [3],

- der henviser til EF-traktatens artikel 95, stk. 3,

- der henviser til forretningsordenens artikel 81,

A. der henviser til, at nyt elektrisk og elektronisk udstyr, der markedsføres fra den 1. juli 2006, i henhold til artikel 4, stk. 1, i direktiv 2002/95/EF ikke må indeholde bly, kviksølv, kadmium, hexavalent chrom, polybromerede biphenyler (PBB) eller polybromerede diphenylethere (PBDE), medmindre der gives dispensation herfor i bilaget,

B. der henviser til, at det udvalg, der er nedsat i henhold til artikel 7 i direktiv 2002/95/EF, den 10. december 2004 stemte for Kommissionens udkast til afgørelse om ændring af bilaget til direktiv 2002/95/EF med henblik på tilføjelse af nye og ændring af eksisterende undtagelser,

C. der henviser til artikel 7, stk. 3, i afgørelse 1999/468/EF og punkt 1 i aftalen, hvori det fastsættes, at Europa-Parlamentet "på samme tid som udvalgenes medlemmer og på samme vilkår skal have tilsendt forslag til dagsordener for udvalgenes møder, de udkast, udvalgene får forelagt vedrørende gennemførelsesforanstaltninger ... og afstemningsresultater og korte mødereferater samt lister over de myndigheder, hvortil de personer, som medlemsstaterne udpeger som deres repræsentanter, er knyttet",

D. der henviser til, at Parlamentet først modtog udkastet til afgørelse i medfør af dets ret til indsigt i henhold til afgørelse 1999/468/EF af den 28. januar 2005, og først efter at have anmodet herom,

E. der henviser til, at Parlamentet indtil denne dato havde modtaget så godt som ingen af de dokumenter, som det burde have modtaget vedrørende udvalgsmøderne om tilpasning til den videnskabelige og tekniske udvikling af fællesskabslovgivningen om affald i løbet af 2004,

F. der henviser til, at Parlamentets ansvarlige udvalg den 3. februar 2005 henledte opmærksomheden på Kommissionens tilsidesættelse af afgørelse 1999/468/EF og aftalen med Kommissionen; der endvidere henviser til at Kommissionen påtog sig at indlede en ny komitologiprocedure og at fremsende alle de manglende dokumenter den 16. februar 2005,

G. der henviser til, at Parlamentet modtog et nyt udkast til afgørelse den 25. februar 2005,

H. der henviser til, at der med artikel 5, stk. 1, i direktiv 2002/95/EF gives mulighed for at fremsætte ændringsforslag, der er nødvendige for at tilpasse bilaget til den videnskabelige og tekniske udvikling,

I. der henviser til, at der allerede eksisterer eller er ved at blive udviklet mere sikre alternativer til de farlige stoffer, der er omhandlet i artikel 4, stk. 1, i direktiv 2002/95/EF, med henblik på anvendelser, der er omfattet af direktivets undtagelser,

J. der henviser til, at det i henhold til artikel 5, stk. 1, litra b), i direktiv 2002/95/EF er muligt "at undtage materialer og komponenter i elektrisk og elektronisk udstyr fra bestemmelserne i artikel 4, stk. 1, hvis det ikke er teknisk eller videnskabeligt gennemførligt at eliminere eller substituere dem ved hjælp af designændringer eller materialer og komponenter, der ikke kræver anvendelse af de i samme stk. nævnte materialer eller stoffer, eller hvis den negative miljø-, sundheds- og/eller forbrugerbeskyttelsesmæssige belastning som følge af substitutionen er større end de mulige miljø-, sundheds- og/eller forbrugerbeskyttelsesmæssige fordele herved",

K. der henviser til, at artikel 5, stk. 1, litra b), i direktiv 2002/95/EF indeholder de eneste kriterier, der kan overvejes med henblik på at udarbejde et udkast til afgørelse om yderligere undtagelser,

L. der henviser til, at Kommissionen i betragtning 2 i sit udkast til afgørelse fastslår, at brugen af disse farlige stoffer i de pågældende specifikke materialer og komponenter stadig er påkrævet,

M. der henviser til, at Kommissionen i henhold til artikel 5, stk.2, i direktiv 2002/95/EF bl.a. skal høre interessenterne, inden den ændrer bilaget, og at den "skal redegøre for de oplysninger, den modtager",

N. der henviser til, at en nærmere gennemgang af høringen af interessenterne afslørede følgende problemer:

- bevisbyrden med hensyn til, om de undtagelser, der anmodes om, er berettigede eller ej, påhviler interessenterne og ikke ansøgeren,

- anmodningerne om undtagelser er ikke blevet gjort offentligt tilgængelige, hvilket gør det sværere for Parlamentet at foretage en effektiv kontrol, herunder især at vurdere om indholdet af betragtning 2 i udkastet til afgørelsen er berettiget,

- spørgsmålet om omkostninger indgik i høringen af interessenterne, selv om direktiv 2002/95/EF ikke omfatter dette aspekt; de uberettigede spørgsmål om omkostninger rejser tvivl om grundlaget for udkastet til afgørelsen,

O. der henviser til, at en nærmere gennemgang af den rapport, som Kommissionen havde fået udarbejdet for at kunne vurdere berettigelsen af ansøgningerne, afslørede følgende problemer:

- omkostningerne betragtes eksplicit som et kriterium for godkendelse af undtagelser, hvilket er i modstrid med bestemmelserne i direktiv 2002/95/EF; den uberettigede hensyntagen til omkostninger rejser tvivl om værdien af den pågældende rapport,

- den temmelig store forskel mellem udløbsdatoerne, som er et klart signal til de økonomiske operatører, samt en generel revisionsklausul, der nødvendigvis er uforpligtende, er vanskelige at forstå,

- oplysningerne om allerede eksisterende erstatningsprodukter giver ikke et helt nøjagtigt billede af den aktuelle situation; der må derfor stilles spørgsmålstegn ved værdien af rapporten, der er udarbejdet med henblik på at kunne vurdere kriterierne i artikel 5, stk. 1, litra b),

P. der henviser til, at en nærmere gennemgang af udkastet til afgørelsen i lyset af de begrænsede oplysninger, der fremkom i forbindelse med høringen af interessenterne, og som var indeholdt i den rapport, som Kommissionen havde fået udarbejdet, afslørede følgende problemer især i bilaget:

- godkendelse af undtagelser på trods af eksisterende erstatningsprodukter (punkt 7 (andet led), 10, 12, 13 og 14) i modstrid med artikel 5, stk. 1, litra b),

- udvidelse af en undtagelse uden høring af interessenter (punkt 8, kadmium i elektriske kontakter) i modstrid med artikel 5, stk. 2,

- fjernelse af udløbsdatoen for punkt 7 (andet led) i 2010 uden nogen begrundelse,

- ingen fastsættelse af nye udløbsdatoer i afgørelsen — ikke engang med hensyn til punkt 7 (tredje led) i direktivet i modstrid med det klare mandat i punkt 10 i bilaget til direktiv 2002/95/EF,

- udløbsdatoer, som ansøgerne selv har foreslået for en række elementer, er ikke medtaget (punkt 10, 11, 13 og 14),

- en række undtagelser dækker flere aspekter, end der oprindeligt er anmodet om, og/eller flere aspekter end berettiget (punkt 10 og 12) i modstrid med artikel 5, stk. 1. litra b),

- en række undtagelser er baseret på faglige drøftelser, der ikke er underbyggede, eller som ikke indeholder nøjagtige talangivelser (punkt 7 (andet led), 10 og 14) i modstrid med artikel 5 stk. 1, litra b),

- den fejlagtige nummerering af punkt 10 i bilaget er bibeholdt, selv om Kommissionen havde påtaget sig at rette fejlen efter en misvisende fortolkning af direktivet på grund af denne nummerering (punkt 15),

Q. der henviser til, at Parlamentet i henhold til artikel 8 i afgørelse 1999/468/EF har ret til at vedtage en beslutning, hvori der gøres opmærksom på, at et udkast til gennemførelsesforanstaltninger "indebærer en overskridelse af de gennemførelsesbeføjelser, som er fastlagt i basisretsakten",

1. mener på grundlag af de få til rådighed stående oplysninger, at Kommissionen ikke har handlet i overensstemmelse med artikel 5, stk. 1, artikel 5, stk. 1, litra b), og artikel 5, stk. 2, i direktiv 2002/95/EF, og at den derfor har overskredet de gennemførelsesbeføjelser, der er fastlagt i direktivet;

2. opfordrer Kommissionen til på ny at behandle udkastet til afgørelsen om ændring af bilaget til direktiv 2002/95/EF med henblik på tilpasning heraf til den tekniske udvikling i lyset af nærværende beslutning, samt at sikre, at enhver ændring af bilaget i enhver henseende er i overensstemmelse med bestemmelserne i direktivet;

3. bekræfter, at senere indsigt i andre komitologidokumenter har afsløret, at Kommissionens manglende overholdelse af de proceduremæssige bestemmelser i afgørelse 1999/468/EF og i Europa-Parlamentets aftale med Kommissionen ikke er et enkeltstående tilfælde;

4. opfordrer Kommissionen til at foretage en detaljeret evaluering af alle tilfælde af manglende overholdelse af bestemmelserne i afgørelse 1999/468/EF og Europa-Parlamentets aftale med Kommissionen efter ændringen af procedurerne i slutningen af 2003 med en nærmere angivelse af hvert enkelt tilfælde og misligholdelsen, samt at fremsende den endelige evaluering til Parlamentet inden tre måneder;

5. opfordrer Kommissionen til at respektere Parlamentets ret til information og indsigt i henhold til Rådets afgørelse 1999/468/EF og Europa-Parlamentets aftale med Kommissionen;

6. pålægger sin formand at sende denne beslutning til Rådet og Kommissionen samt til medlemsstaternes regeringer og parlamenter.

[1] EUT L 37 af 13.2.2003, s. 19.

[2] EFT L 184 af 17.7.1999, s. 23.

[3] EFT L 256 af 10.10.2000, s. 19.

--------------------------------------------------